1 Samuel Archives - Bybelskool vir Bereane
1 Sam 13 (23 Aug)
August 23, 2016 nati@stander.co.za
Mens kry eintlik vir Saul jammer. Hy was soos die Engelse sê tussen 'n "rock and a hard place". Die Filistyne was op die punt om hom en sy manne aan te val. Sy manskappe was doodsbang en het begin dros. Samuel het nie op die ooreengekomde tyd opgedaag om die brandoffer te bring nie. Die geveg sou enige oomblik uitbreek en dan het hy nog nie kans gehad om 'n offer vir die Here te bring en sy guns af te smeek nie. En daarom gaan Saul voort en bring hy self die brandoffer.
Maar al is daar hoeveel dinge wat ons voel versagtende omstandighede is, bly sy optrede ongehoorsaam. Dit laat my sommer dink aan wat druk/spanning/angs aan ons oordeelsvermoë doen. Die Here verwag van ons om ook in die kookwatertye die regte ding te doen – juis dan.
1 Sam 7 (30 Julie)
July 30, 2016 nati@stander.co.za
In hierdie hoofstuk wy die Israeliete hulleself opnuut aan die Here. Dit is interessant dat wyding altyd gepaardgaan met afwysing. Dit help nie jy wy jou aan die Here maar jy koester steeds die afgode in jou midde nie. As hulle hul wou wy aan die Here, moes hulle die Astarte afgodsbeeldjies onder hulle verwerp.
In my eie lewe moet ek ook kies. Indien ek Jesus wil volg, is daar nie plek vir 'n ander "heer" wat ek ook wil dien nie – hetsy geld, verhoudings, besittings, aanvaarding…